
Áron ruhatára
2Móz 39,1-43
Lekció: Zsid 7,20-8,2; 9,1-14; 10,1-17
Képzelj el egy üres játszóteret! Egy néma piacot. Vagy egy villamost, ahol minden ülőhely szabad. Valami furcsa ezekben, igaz? Hiszen a játszóteret arra tervezték, hogy gyerekek töltsék meg, és szaladgáljanak és kiáltozzanak ott. A piac azért van, hogy árusokkal és vásárlókkal legyen tömve, és mindenki megtalálhassa, amit otthonra szeretne. A villamos pedig értelmét veszti, ha üresen közlekedik, hiszen azért tömegközlekedési eszköz, hogy sok embert gyorsan a céljához szállítson.
E hétköznapi példákhoz hasonlóan nagyon furcsa lenne egy üres, néma szent sátor. Igaz, hogy a szent sátor a láthatatlan Isten lakóhelye, ám a szent sátornak is voltak szolgái. A papok feladata volt az, hogy elvégezzék a sátor körüli teendőket, mindazt, ami szükséges volt Izráel istentiszteletéhez. A papok kötötték össze Istent a néppel, ők képviselték és jártak közbe ügyükért a Mindenható előtt. Ezáltal Isten újabb dolgokra tanít minket: nemcsak templommá kell épülnünk az Úrban, hanem Isten papjaivá is kell válnunk. A papi ruhák pedig arról beszéltek, hogy mi az, amit Isten megkíván az Ő szolgáitól.
1. Ahogy az Úr parancsolta

Nem nehéz észrevenni, hogy mi a fejezet fő üzenete. Tízszer hangzik el ugyanaz a kifejezés, az egész fejezet legfontosabb mondata: „[úgy készítették] amint az Úr parancsolta” (1, 5, 7, 21, 26, 29, 31, 32, 42, 43. v.).
Ez a mondat minden kétséget kizáróan bizonyítja, hogy Istennek nem volt mellékes, hogy mit és hogyan csináltak a sátor körül. A zsidók mondhatták volna azt, hogy „Uram, a pusztában vagyunk! A körülményeink nem ideálisak a legpontosabb munkához. Mi törekszünk, tényleg törekszünk, de lehet, hogy nem lesz elég arany – majd ezüsttel pótoljuk. Hiányoznak a megfelelő szerszámok a díszítéshez – így azokat lehagyjuk. Bíbor helyett pedig egyszerűbb piros festéket használunk.”

De nem, ilyenről szó sem esett. Azt olvassuk, hogy amikor minden elkészült, „43Megtekintette Mózes az egész munkát, és íme, elkészült az; úgy készítették el, ahogy az ÚR parancsolta.” Mózes volt a minőségbiztosítási ellenőr, és pontosan, minden tárgyat leellenőrzött, hogy Isten neki mutatott terve alapján készült-e. És az eredmény tökéletes volt: a legkisebb cövekig, horogig, zsinórig minden az Úr parancsa szerint készült.
Ha ennek így kellett lennie az Ószövetségben, akkor miért gondolnánk, hogy Isten kevesebbet kíván az Újszövetségben? Ha Isten minden parancsát számon kérte egy fizikai épület elkészítése során, miért gondolnánk, hogy Istennek kevésbé fontos a tökéletesség a lelki építkezés során? Ez a fejezet Isten ihletése által arra kíván rámutatni, hogy Isten tökéletességre való törekvést követel meg. Mindenben azt az elvet kell alkalmaznunk: „ahogy az Úr parancsolta”. Nézzük tehát meg, hogy mit jelent ez a papi szolgálatra vonatkozóan!
2. Amit a ruha a paptól megkívánt
A papi ruházat hasonló volt a szent sátorhoz. Ugyanabból az anyagból készült, mint a sátor díszes szőnyegei: aranyból, kék és bíborfonálból. Ez mutatta azt, hogy a papi ruházat egyfajta „mini sátor” volt, amely azt a célt szolgálta, hogy bemutassa viselője jellemét.
Az ragad meg minket először a ruházatból, hogy milyen szépek és ékesek voltak. Amikor a hegy tetején Isten kiadja a rendelkezéseket, a következőt mondja: „Csinálj szent ruhákat Áronnak, a testvérednek dicsőségül és ékességül.” (2Móz 28,2) A ruhák szentek, dicsőségesek és ékesek voltak. A viselőjük sem lehetett más. Az ókori Rómában a bíbortóga a legfőbb méltóság, a császár sajátja volt, senki más nem hordhatott ilyet. Ugyanez a helyzet a papi ruhákkal is: a papoknak szenteknek, dicsőségeseknek és szépeknek kellett lenniük. Ezért a papi ruházat négy darabja: az efód, a hósen, a palást és a süveg mind a pap szükséges jellemvonásairól és feladatáról beszélt.
A nép érzőszívű közbenjárója. Az efód és a hósen (a mellény ill. a hozzátartozó erszény) különlegessége az volt, hogy mind a kettőn szerepeltek Izráel törzsének nevei. Az efód vállára két ónixkövet helyeztek, amelyre rávésték a törzseket: hatot az egyikre, hatot a másikra. A hósenre pedig tizenkét követ foglaltak négy sorban, és mindegyiken egy-egy törzs szerepelt. Vagyis a főpap bármerre is ment a ruházatában, magán hordozta Izráel fiait.
Mindez arra mutat, hogy a pap a nép közbenjárója volt. Nem magáért élt, hanem a népért. Azonosulni kellett a nyomorúságukkal, és bűnüket, bajukat, jajszavukat Isten elé kellett vinnie. Ehhez elengedhetetlen a nép iránti szeretet, és az együttérzés még a legkevésbé rokonszenvesek iránt is. A főpap előtt nem a maga kényelme, hanem a nép jóléte állt. Imáiban nem a saját kéréseinek kellett túlsúlyra jutnia, hanem a mások iránt való könyörgésnek. Meg kellett indulnia a körülötte élők bűnén, és őszinte szívvel Istent kellett ostromolnia értük.
Szent ember. A ruházat továbbá a  pap szentségéről is beszélt. A palást szegélyén alul csengettyűk voltak, amely a pap érkezésére figyelmeztettek. A papnak nem volt szabad berontania a szent helyre, hanem méltósággal közelíthette csak meg az egek Királyát. A pap süvegét aranylemez díszítette, a következő szavakkal: „Szentség az Úrnak!” 
A pap nem lehetett más, csak szent ember. Hiszen hogyan közelíthetné meg valaki szentségtelen Izráel Szentjét? Hogyan taposhatja bűnös láb a szent helyet? Hogyan ejtheti ki tisztátalan ajak az Úr dicső nevét? Ez óriási követelmény. A szentség jelenti az Úr számára való elkülönített állapotot, és a pap esetében ez tökéletességet, bűntelenséget követelt meg. Nem lehetett egy tisztátalan gondolata sem. Nem gerjedhetett harag a szívében. Nem lehetett közömbös Isten iránt. Nem lehetett hanyag az istentiszteletben. Mindenkor példának kellett lennie. A pap érző szívével közel volt az emberekhez, de bűneikben nem osztozhatott: szentségével az Úrhoz kellett közel lennie.
A bűnökért áldozatot bemutató. Végül a pap feladata volt, hogy a nép bűneit is rendezze. A korábbi igerészben Isten azt mondja a süvegen lévő aranylemezről: „legyen az Áron homlokán, hogy Áron viselje a szent áldozatok körül elkövetett vétket, amelyeket az Izráel fiai mindenféle szent adományaikban szentelnek. Legyen azért szüntelen a homlokán, hogy kedvesekké tegye őket az Úr előtt.” (28,38)
A nép bűnt követett el: a hétköznapokban ugyanúgy, mint az áldozatok körül. Bűnös természetük mindent megfertőzött: nem volt egyetlen terület sem, ahol tiszták és bűn nélküliek lettek volna. Ezért kellett a pap! Aki képviseli a népet, áldozatot mutat be a népért, és Isten előtt viseli bűneik terhét. Bár maga bűntelen, de a nép bűneiért mégis engesztelést szerez.
Óriási volt tehát a pap feladata. Egyik részével a mennyhez kellett felérnie, hogy szentségében Isten elé járulhasson. Másik részével pedig a földhöz kellett közel lennie, hogy a néppel együttérezve, őket képviselhesse. A pap egy lelki létra volt menny és föld között, akin keresztül a bűnös kapcsolatba, rendezett kapcsolatban kerülhetett Istennel.
3. Az egyedül tökéletes pap, Krisztus
Kicsoda alkalmas hát ezekre? A ruhák Áron számára készültek, de ha valamit tudunk Mózes második könyvéből, akkor azt igen, hogy Áron nem volt méltó e tisztre. Pár fejezettel korábban világosan olvasunk Áron bukásáról. A nép új isteneket kért, és Áron készített nekik. Sőt, maga vezette a népet a bálványimádásba és hamis istentiszteletbe, amikor azt mondta: „Ez a te istened, Izráel, aki kihozott téged Egyiptom földjéről. Amikor Áron ezt látta, oltárt épített előtte, és így kiáltott: Holnap az ÚR ünnepe lesz!” (32,4-5) Áron tette nem volt szent, sem dicsőséges, sem pedig ékességes. Minden jogát elvesztette a ruhákra és a papságra.
De akkor talán mi majd méltók leszünk rá? Elég egy felületes pillantást vetni a papi tiszt követelményeire, hogy meglássuk: a ruhákra, és így a papságra mi sem vagyunk alkalmasak. De ne legyünk felületesek! Hogy állunk az együttérzéssel és közbenjárással? Arról ismer-e mindenki, hogy érdekel az emberek problémája? Számon tartjuk mások örömét és bánatát? Rendszeresen imában hordozzuk mások helyzetét? Szeretjük még azokat is, akik gyűlölnek minket? 
Szentség. Isten imádata a mi fő feladatunk? Az a mi kenyerünk, hogy az Atya akaratát cselekedjük? Felvesszük naponta a keresztet, és megzabolázzuk testünket, hogy engedelmeskedjen Krisztusnak? Távol áll tőlünk a hamis nyelv, a bűnre siető láb és a gonosz elme?

Áldozat-e a mi életünk másokért? Odaadjuk-e időnket, erőnket, kényelmünket azért, hogy mások üdvösségre jussanak?

Vagy vizsgáljuk magunkat közösségileg, kedves budapesti gyülekezet? Arról ismernek-e a látogatók, hogy törődünk velük és egymással? Ismert-e szent életünk ebben a városban? Buzgunk-e Isten országáért és a lelkek megnyeréséért?
Minden kérdésre azt kell mondanunk, hogy nem, nem és nem! Távol estünk az ideáltól, messze áll tőlünk a papi tiszt betöltése. Ha Mózes a mi életünket vizsgálná, akkor nem mondhatná el azt, hogy „mindent úgy készítettünk el, ahogy az ÚR parancsolta”. Nyomorult szolgák, szentségtelen papok, hiábavaló bűnösök vagyunk, akiknek vétke bűnért kiált a Mindenható előtt.
Kérlek, ne vedd könnyen e szavakat! Nem ember mondja ezt, hanem a szent Isten az Ő Igéjében. Ne legyen kicsi előtted, hogy Isten hibát talál benned. Ne tartsd kicsinek, hogy emiatt nem fogathat az Ő közelébe, hanem a külső sötétség van fenntartva számodra.

Leginkább azért könyörgök, hogy lásd meg a papi ruhákon keresztül, hogy mennyire rászolgálsz egy tökéletes pap közbenjárására. A ruhák Áronnak készültek, de nem Áron volt az, aki méltó volt rájuk. Hanem az Úr Jézus Krisztus, aki ezerötszáz évvel később, egy kis júdeai faluban született. Aki nem volt papi családból, mégis az örök Főpappá lett. Ha a ruhákra nézel, az Ő szolgálatát láthatod. Ő az, aki Isten előtt úgy képviselte minket, mint Áron Izráel fiainak neveit. Ő az, aki szent, tökéletes és bűntelen életet élt. Ha összehasonlítod az ószövetségi papokkal, akkor Jézus elképzelhetetlenül meghaladja őket. Az Ő ékessége nem testi volt, nem hordott csodálatos ruhákat, hanem az Ő szépsége a lelkiekben rejlett. A Zsidó levél erről beszél.

· Tökéletes igazság (Zsid 7,26-28). Krisztus igazsága tökéletes. Tökéletes az Ő istenségében: benne lakott az egész istenség testileg. Egyenlő az Atyával, egy Vele hatalomban, akaratban, dicsőségben. Tökéletes az Ő emberségében: szűztől született, így Őt nem érintette az eredendő bűn. Életének minden egyes lépése, minden egyes döntése, szava és tette helyes és igaz volt. A Sátánnak nem volt benne semmije, Isten nem találhatott hibát benne.
· Tökéletes együttérzés (Zsid 4,15-16). Jézus átment mindazokon a kísértéseken, amelyek az emberi léthez tartoztak. Kísértette Őt a Sátán, csábította a világ. E föld nyomorúságai közt élet, így mindent meg tud érteni, amivel te harcolsz, vagy amin te keresztülmész. Hozzá minden bajoddal fordulhatsz.
· Tökéletes áldozat (Zsid 9,11-14). Jézus áldozatot is mutatott be – de nem bakok és bikák vérét, amelyek sosem képesek megtisztítani a bűnöst. Jézus önmagát, az Ő tökéletességét ajánlotta fel áldozatul. Az isteni harag kiömlött rá, elborította és megemésztette. Szenvedett, hogy szenvedése a mi szenvedésünk helyett történjen. Betöltötte a törvényt, és nekünk megszerezte az üdvösséget és örök életet. A világ kezdete óta kiontott milliónyi élet közül egyedül Jézus vére az, amely kiengesztelheti a bűnöket.
· Tökéletes szentély (Zsid 9,24). Jézus nem egy földi sátor körül szolgál. Az Ő temploma sokkal nagyobb és magasztosabb: Ő a mennyei szentélybe, Isten közvetlen jelenlétébe lépett be, és ma is ott van, és ott esedezik értünk.
· Örök papság (Zsid 7,23-25). Mindezek miatt Jézus papsága maradandó. Tökéletes igazságú, teljes együttérzéssel, hibátlan az áldozata – nincs ok, amiért Jézust le kellene váltani. Ő ma is Megváltó, ugyanolyan nagy, erős és hatalmas Megváltó, mint kétezer éve.
Kérlek téged, bárki vagy, hogy ne vedd könnyen e szavakat. Nézz Jézus tökéletességére, és menj hozzá. Rohanj, ha még sose szólítottad meg Őt, kérd tőle azonnal az örök bűnbocsánatot. És fuss akkor is, ha Ő már a te Főpapod. Most is van terhed, bűnöd, problémád – és csak Ő egyedül képes segíteni. A keresztyén vallás Jézus Krisztus személyére épülsz – ha nélküle akarsz élni, imádkozni, engedelmeskedni, a keresztyénséget tagadod meg. Csodáld Jézust, imádd Jézust, ismerd Jézust - bensőségesen a fohászaid, és a naponkénti Vele való közösséged által. Kedves budapesti gyülekezet, imádjátok Őt, Benne bízzatok, és mindent Őrá nézve kérjetek! 
4. Újra papok Krisztusért
Ha így teszünk, újra Isten papjai lehetünk. Nézz csak Áronra! Elvesztette minden jogát a papságra? Teljesen! Mégis, mit mond az Írás: „ruhákat készítettek a szent helyen való szolgálatra. Áronnak is úgy készítették a szent ruhákat, amint az ÚR parancsolta Mózesnek.” (39,1) Áron mindent elrontott, Isten mégis új ruhákat készített neki. Miért? Nyilván Jézus Krisztusért, ahogy ezt az Újszövetség világosan mondja: „[Jézus Krisztus] szeret minket, és vére által megszabadított bűneinktől, és királyságává tett minket és az ő Istenének és Atyjának papjaivá.” (Jel 1,5-6) Ez óriási kiváltság. Gondolj bele, az Ószövetségben csupán néhány kiválasztott léphetett be a sátorba, és szolgálhatott Isten közvetlen jelenlétében – de ez a kiváltság most mindannyiunké, kedves budapesti gyülekezet! Jézus nemcsak megszabadít a bűneinktől, hanem papokká is tesz, egyre inkább képessé arra, hogy megéljük a szentséget, együttérzést és közbenjárást. Krisztus megszabadított a bűneinktől, tehát van erőnk engedelmeskedni. 
1. A gyakorlatban ez feladatunkká teszi a közbenjárást. Meg kell látnunk, hogy az Úr elhívott minket mások terheinek imában való hordozására. Vegyük tehát komolyan a testvéreket, a gyülekezeti imalistát! Vagy amikor egymással beszélgetünk, és hallunk a problémákról, ne csak tanácsokat adjunk, hanem vigyük mindezeket az ÚR színe elé. Hasonlóan könyörögjük családunkért, ismerőseinkért, országunkért, munkahelyünkért: mindent vigyünk Isten elé!
2. A pap feladata volt az áldozás is, de hogyan alkalmazhatjuk ezt ma? Nyilván nem úgy, hogy állatokat ölünk. Ám a Szentírás áldozatnak nevezi az életünket, amikor Isten szolgálatát végezzük (Róm 12,1). Áldozat a mások felé való adakozást (Zsid 13,16), a közösségi és egyéni istentiszteletet (1Pt 2,5). Gondold át e három területet, milyenek a te áldozataid?
3. Mindehhez pedig szentség szükséges. Ha közönyösség, a bűn könnyen kezelése és világiasság jellemez, bármennyire megfeszíted magad, bármennyi időt is áldozol jó dolgokra, a bűnök mégis be fogják szennyezni a szolgálatodat. Isten szentséget kíván meg mindenben: a családi otthonban ne legyen indulatos szó, a munkahelyen ne legyen lustaság, a gyülekezetben ne legyen pletyka, se felszínesség, gondolataitokban ne legyen keserűség. Igazodjatok ez igéhez: „amint szent az, aki elhívott titeket, ti is szentek legyetek egész életviteletekben.” (1Pt 1,15)
Mindez óriási feladat, de hadd adjak a végén két bátorító gondolatot. Egyrészt lássátok meg, hogy bár Mózes mindent nagy pontossággal feljegyzett az építkezésről, azt mégsem írja le pontosan, hogy mennyi idő alatt készült el a szent sátor. A szentség kiformálódása időbe kerül. Ne csüggesszen el az, hogy másokhoz képest látszólag sehol sem tartasz. Hanem vesd tekintetedet az Úr Jézusra, kapaszkodj belé, és figyelj a feladataidra – és Isten téged is szent templomának kövévé épít.
A másik nagy bátorítás az utolsó versben található. Isten komolyan gondolja az engedelmességet, mint mondtam, 10-szer hangzik el, hogy mindent úgy végeztek el, ahogy az Úr parancsolta. A 43. versben látjuk meg ennek a hasznát: „43Megtekintette Mózes az egész munkát, és íme, elkészült az; úgy készítették el, ahogy az ÚR parancsolta. Mózes ezért megáldotta őket.” Bár a saját erőnkből nem vagyunk képesek jót tenni, csak Krisztus által – Isten az Ő nagy irgalmából mégis megáld minket, ha az engedelmesség útján haladunk. Küszködsz a lustasággal? Legyen bátorítás, hogy Isten testi és lelki áldást ígér a szorgalmasnak – és mindenkinek, aki az Ő parancsát szó szerint veszi.
Életünk végén pedig majd el fog jönni az ellenőrzés. Akárcsak a szent sátornál, ahol Mózes mindent tüzetesen megvizsgált, úgy az Úr a mi életünket, minden gondolatunkat is nagyító alá veszi az utolsó ítéletkor. Ez félelemmel tölthet el – ám legyen a bizodalmad abban, hogy ha az életed Krisztusé, akkor Ő az utolsó ítéletkor is ott fog állni melletted. Ha Benne hiszel, akkor Isten először Őt fogja vizsgálni – és mivel Ő átment a próbán, Ő téged is maga mellé emel, és az örökkévalóságot az Ő dicsőségéből szemlélheted. Ámen.

